Ülo Raidma

Ülo Raidma (4. jaanuar 1940 Toila – 16. oktoober 2023) oli eesti võrkpallur.

Raidma lõpetas 1958. aastal Ahtme Keskkooli ja 1964. aastal Tallinna Pedagoogilise Instituudi kehakultuuriteaduskonna. 

Sportlik karjäär
Sportimisega alustas Raidma 1953. aastal. Võrkpallitreeningutele läks aastal 1955 ja oli Hans Puki õpilane, hiljem juhendasid teda Raimund Pundi, Hugo Huimerind ja Ivan Dratšov. Ülo Raidma tuli 1968. aastal Tallinna Kalevi meeskonnas Nõukogude Liidu meistriks, 1970. aastal sai Nõukogude Liidu meistrivõistlustel 4. koha. Meistersportlaseks sai ta 1964. aastal. Tema pikkus oli 186 cm.

Ülo Raidma mängis Nõukogude Liidu meistrivõistlustel läbi aastate Tallinna Kalevi meeskonnas ja aastatel 1958–70 Eesti koondises. Tallinna Pedagoogilise Instituudi meeskonnas tuli aastatel 1960 ja 1961 Eesti meistriks ning aastatel 1961 ja 1962 karikavõitjaks. Kalevi auliige oli Raidma aastast 1968.Ülo Raidmaa. Eesti Spordi Biograafiline Leksikon.

Töömeheaastad
Hiljem oli ta aastatel 1965–1967 Kohtla-Järve Ehitustrusti spordiinstruktor ja 1967–1999 Tammiku kaevanduses spordiinstruktor ja lõhketööjaoskonna tööline. Raidma tegutses võrkpalliklubi Viro asepresidendina ja treenerina.Suri Nõukogude Liidu võrkpallimeister Ülo Raidma. sport.err.ee, 17. oktoober 2023.  

Muud
Raidma kuulus 1968. aastal Nõukogude Liidu meistriks tulnud legendaarse Tallinna Kalevi koosseisu, kes võitis võistluste viimases mängus armee esindusmeeskonna Moskva AKSK tulemusega 3:0. Seda saavutust loeti 1968. aastal Eestis rahvuslikuks kangelasteoks. Võrkpalli mängis Raidma kõrge vanuseni.Suri Ida-Virumaa läbi aegade parim võrkpallur Ülo Raidma. pohjarannik.postimees.ee, 16. oktoober 2023. 

Tema võistkonnakaaslase Kalle Kuke sõnul oli Ülo Raidma võistkonna esimene vahetusmängija: "Väga oluline mängija, peaaegu põhikuuiku mees. Ta oli tore ja sõbralik inimene."

Hobi korras tegeles ta pensionipõlves maalikunstiga ning avas 2021. aastal sünnilinnas Toilas, pritsikuuris maalinäituse. 

Viited

 Välislingid 
 Ülo Raidma. Eesti Spordi- ja Olümpiamuuseum
 Täpselt täna nelikümmend aastat tagasi. ekspress.delfi.ee, 4. september 2008.
 Vaata, kuidas "Kalev 68" mehi 2018. aastal meenutati ja tänati. sport.postimees.ee,  17. oktoober 2023.

Kategooria:Eesti võrkpallurid
Kategooria:Tallinna Ülikooli vilistlased
Kategooria:Kalevi auliikmed
Kategooria:Nõukogude Liidu võrkpallurid
Kategooria:Liiva kalmistule maetud
Kategooria:Sündinud 1940
Kategooria:Surnud 2023